次韵蔣穎叔同遊南屏見惠長篇
作者：蘇頌
朝代：宋

paragraphs: 青山橫莽蒼，萬石出南麓。
古剎表耆闍，高聲聳群玉。
居惟擇岡巒，近靡數松竹。
郡郭路非遥，遊人舂不宿。
陟巘極躋攀，循崖勞傴伏。
架筒引流泉，跨嶺構重屋。
講座據妙峰，禪堂對枯木。
幽尋難屢期，將往誰能獨。
偶逢霜臺客，暫駐驄馬足。
聯步訪叢林，終朝走郊牧。
相期方外遊，頓忘河上曲。
夷路喜君騰，高閣慚予束。
更聽名理言，俯愜中心欲。
况已證真常，詎止齊寵辱。
願言挹清風，可用警浮俗。